Det starter langt fra med sommervejr. Uge 27 kommer dog efter det, og skal nok finde nogle flotte dage frem.

Mange nordjyder er så småt begyndt at gå på ferie, og mange har taget turen til udlandet. Det nordjyske sommervejr har heller ikke været optimalt indtil videre, og det bliver heller ikke i uge 27, at sommeren for alvor melder sin ankomst. Mandag starter tørt, men ud på eftermiddagen begynder bygerne at trække indover landet, og blæsten vil tage til. Temperaturen kommer op omkring 16-17 grader, og man skal ikke være overrasket, hvis bygerne har lidt bulder og brag med sig. Allerede fra tirsdag er der dog en smule bedre vejr på vej. Det holder tørt og temperaturen stiger. Det mønster tegner sig helt frem til torsdag, hvor temperaturen når op omkring de 21 grader. Til weekenden ser det dog ud til, at det igen skal blive gråt og kedeligt. Så hvis man vil snuse bare en lille smule til dansk sommer, så skal man gøre det midt på ugen.